EESTI ADVOKATUURI JUHATUS

ISTUNGI PROTOKOLL

8. august 2017. a nr 17

Tallinn

**Esindaja menetlusest kõrvaldamine**

Vandeadvokaat X pöördus Eesti Advokatuuri juhatuse poole tsiviilkohtumenetluses üles kerkinud praktilise probleemiga.

Advokaat toob välja, et tulenevalt TsMS § 45 lg-st 2 on kohtul õigus kõrvaldada menetlusosalise esindaja menetlusest, kui esindaja ei ole võimeline kohtus nõuetekohaselt esinema, muu hulgas puuduliku keeleoskuse tõttu, või on kohtumenetluses näidanud end ebaausana, asjatundmatuna või vastutustundetuna, samuti kui ta on pahatahtlikult takistanud asja õiget, kiiret ja võimalikult väikeste kuludega menetlemist või jätnud korduvalt täitmata kohtu korralduse. Sarnane regulatsioon on ka halduskohtu- ja kriminaalmenetluses. Kuni 01.01.2009 kehtinud seadustik sellist advokaadi kõrvaldamise võimalust ette ei näinud. Menetlusest kõrvaldamine toimub hoiatuseta (erinevalt nt rahatrahvist ja arestist) ning sellele ei saa TsMS kohaselt määruskaebust esitada. Selliselt on võimalik ka advokaadi alusetu ja lõplik kõrvaldamine menetlusest, mis on pöörduja hinnangul selge riive õigusriigi põhimõtte suhtes ning takistab advokaadi kutsetegevust mittevajalikul määral. Advokaat palus juhatusel arutada antud küsimust ning kaaluda vajadust seadusemuudatuse väljatöötamise algatuse esitamiseks, et sellise „sanktsiooni“ kohaldamine Eesti Advokatuuri liikmete suhtes oleks kõrgema astme kohtu poolt kontrollitav ning vaidlustatav.

Juhatus leiab, et advokaadist esindaja menetlusest kõrvaldamine puudutab oluliselt advokaatide kutsetegevust ja võib riivata klientide põhiõigust õiglasele kohtumenetlusele ning seetõttu advokaadil peaks olema õigus tema suhtes tehtud määruse edasi kaebamiseks. Seetõttu tuleks teha Justiitsministeeriumile ettepanek tsiviilkohtumenetluse seadustiku muutmise algatamiseks.

**Juhatus**

**O T S U S T A S:**

**Teha ettepanek tsiviilkohtumenetluse seadustiku muutmise algatamiseks.**